Czeyda-Pommersheim Ferenc
Czeyda-Pommersheim Ferenc Károly, 1916-ig Pommersheim (Újarad, Temes vármegye, 1891. július 8. – Budapest, 1974. szeptember 24.) sebészfőorvos.

Élete 
Czeyda Ferenc altábornagy örökbefogadott, Czeyda Pommersheim János és Stritl Katalin természetes fia. 1909-ben Temesváron tett érettségi vizsgát, majd beiratkozott a budapesti egyetemre, ahol 1914-ben orvosi oklevelet szerzett. 1914 októberében a budapesti 1. számú Kórbonctani Intézetben lett gyakornok. Az első világháború idején Sátoraljaújhelyen beosztott sebész, majd hadifogságba került, ahonnan 1919-ben tért vissza Magyarországra, ahol főhadnagy rangban leszerelt. A háború után a III. számú klinika gyakornoka, majd 1923-tól az I. számú klinika tanársegéde volt. 1933-ban az általános sebészeti kórtan magántanára, október 14-én a Szent László kórház sebésze lett. 1924. június 7-én Budapesten, a Terézvárosban házasságot kötött Theisz Janka Auréliával, Theisz Mátyás és Wolf Aranka lányával. Az egyik tanú Verebély Tibor volt. 1938 februárjában a Szent Rókus Kórház sebésze, majd 30 éven át osztályvezető főorvos. 1944-ben egyetemi címzetes rendkívüli tanár, 1952-ben az orvostudományok kandidátusa lett, 1954 és 1958 között pedig a Sebész Szakcsoport elnöke volt. 1968. március 1-jén nyugdíjazták. Élete során több, mint 14 ezer pajzsmirigyműtétet végzett el.

1948-ban a Szent István Akadémia IV. osztályának (mennyiségtan és természettudományok) tagja.

Művei 
 Szövettani adalékok a gyomor sebészi megbetegedéseihez. Bp., 1931. 
 Az ostosisok kórtana. Uo., 1935. (Klny. Orvosképzés) 
 A mellékpajzsmirigy kór- és gyógytana és kezelésének mai állása. Uo., 1938. (Klny. Gyógyászat)
 Az orbánc. Uo., 1938. 
 A hyperthyreoidismus mint sebészi kórkép. Uo., 1939. (Klny. Verebély Emlékkv.) 
 A jód szerepe a Basedow-kór gyógyításában. Uo., 1941.
 A chemoterapia és a sebészet. Uo., 1941. (Klny. Gyógyászat) 
 A pajzsmirigy túlműködéséről. Uo., 1943. T.E.

Jegyzetek

Források 
 Czeyda-Pommersheim Ferenc. Magyar Katolikus Lexikon. Hozzáférés ideje: 2016. november 19.
 Czeyda-Pommersheim Ferenc. Életrajzi Index. Petőfi Irodalmi Múzeum. Hozzáférés ideje: 2016. november 19.

További információk 
 Gulyás Pál: Magyar írók élete és munkái. Bp., 1939-2002, Magyar Könyvtárosok és Levéltárosok Egyesülete. 
 Magyar életrajzi lexikon. Főszerk. Kenyeres Ágnes. Bp., 1981, Akadémiai Kiadó.
 Révai Új Lexikona. Főszerk. Kollega Tarsoly István. Szekszárd, 1996-, Babits.
 Új magyar életrajzi lexikon. Főszerk. Markó László. Bp., 2001, Magyar Könyvklub.

Magyar orvosok
1891-ben született személyek
1974-ben elhunyt személyek
Újaradiak
Magyar sebészek
Nevet változtatott magyar személyek